CELEX: 32010D0099
Language: mt
Date: 2010-02-16 00:00:00
Title: Deċiżjoni ta’ Implimentazzjoni tal-Kunsill tas- 16 ta’ Frar 2010 li tawtorizza lir-Repubblika tal-Litwanja biex tapplika miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud

20.2.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 45/10
            
         DEĊIŻJONI TA’ IMPLIMENTAZZJONI TAL-KUNSILL
   tas-16 ta’ Frar 2010
   li tawtorizza lir-Repubblika tal-Litwanja biex tapplika miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud
   (It-test Litwan biss huwa awtentiku)
   (2010/99/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 291(2) tiegħu,
   Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (1), u partikolarment l-Artikolu 395(1) tagħha,
   Wara li kkunsidra l-proposta tal-Kummissjoni Ewropea,
   Billi:
   
               (1)
            
            
               Permezz ta’ ittra rreġistrata mas-Segretarjat-Ġenerali tal-Kummissjoni fid-9 ta’ Settembru 2009, il-Litwanja talbet awtorizzazzjoni biex tkompli tapplika miżura ta’ deroga mid-dispożizzjonijiet tad-Direttiva 2006/112/KE li jirregolaw il-persuna responsabbli għall-ħlas tat-taxxa fuq il-valur miżjud (VAT) lill-awtoritajiet tat-taxxa.
            
         
               (2)
            
            
               Skont l-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra bit-talba li saret mil-Litwanja permezz ta’ ittra ddatata s-27 ta’ Ottubru 2009. Permezz ta’ ittra ddatata d-29 ta’ Ottubru 2009, il-Kummissjoni nnotifikat lil-Litwanja li kellha l-informazzjoni kollha neċessarja biex tqis it-talba.
            
         
               (3)
            
            
               L-iskop tal-miżura huwa li r-riċevitur ikompli jkun responsabbli għall-VAT dovuta fuq il-provvista tal-oġġetti u s-servizzi fil-każ ta’ proċeduri ta’ insolvenza jew proċeduri ta’ ristrutturar li jkunu suġġetti għal sorveljanza ġudizjarja u ta’ tranżazzjonijiet tal-injam.
            
         
               (4)
            
            
               Persuni taxxabli taħt proċeduri ta’ insolvenza jew ristrutturazzjoni li jkunu suġġetti għal sorveljanza ġudizzjarja, ħafna drabi, b’riżultat tad-diffikultajiet finanzjarji, ma jkunux jistgħu jħallsu l-VAT fatturata fuq prodotti u servizzi tagħhom. Ir-riċevutur, bħala persuna taxxabbli bid-dritt għat-tnaqqis, jista’ madankollu jnaqqas il-VAT anke jekk din ma tkunx tħallset mill-fornitur lill-awtoritajiet tat-taxxa.
            
         
               (5)
            
            
               Minħabba n-natura tas-suq u n-negozju involut, il-Litwanja ltaqgħet ma’ problemi fis-suq tal-injam li huwa dominat minn kumpaniji żgħar, spiss bejjiegħa mill-ġdid u intermedjarji li l-awtoritajiet tat-taxxa sabu diffikultà biex jikkontrollaw. L-aktar forma komuni ta’ evażjoni tinvolvi l-fatturazzjoni ta’ provvisti min-negozji li wara jgħibu mingħajr ma titħallas l-ebda taxxa imma jħallu lill-konsumatur b’irċevuta ta’ fattura valida li biha jista’ jieħu t-taxxa lura.
            
         
               (6)
            
            
               Bil-ħatra tar-riċevitur, sakemm dan ikun persuna taxxabbli, bħala l-persuna responsabbli għall-VAT fil-każijiet hawn fuq imsemmija, id-deroga tneħħi d-diffikultajiet ta’ ġbir tal-VAT mingħajr ma taffetwa l-ammont ta’ taxxa dovuta. Dan għandu l-effett, min-naħa waħda, lijissimplifika x-xogħol tal-awtoritajiet tat-taxxi biex jiġbru t-taxxa u, min-naħa l-oħra, li jipprevjeni ċerti tipi ta’ evażjoni u evitar ta’ taxxa dovuta. F’dan ir-rigward, il-miżura tidderoga mill-Artikolu 193 tad-Direttiva 2006/112/KE li tistipula li l-persuna taxxabbli li tipprovdi oġġetti jew servizzi hija normalment responsabbli għall-ħlas tat-taxxa.
            
         
               (7)
            
            
               Il-miżura ġiet awtorizzata preċedentement permezz tad-Deċiżjoni tal-Kunsill 2006/388/KE (2) taħt is-Sitt Direttiva tal-Kunsill 77/388/KEE tas-17 ta’ Mejju 1977 dwar l-armonizzazzjoni tal-liġijiet tal-Istati Membri relatati mat-taxxi tal-fatturat – Sistema Komuni ta’ Taxxa fuq il-Valur Miżjud: bażi uniformi ta’ evalwazzjoni (3), li kienet tapplika dak iż-żmien.
            
         
               (8)
            
            
               Is-sitwazzjoni legali u fattwali li kienet iġġustifikat l-applikazzjoni kurrenti tal-miżura ta’ simplifikazzjoni kkonċernata ma nbidlitx u għadha teżisti. Għalhekk il-Litwanja għandha tkun awtorizzata biex tapplika l-miżura matul perjodu limitat ieħor.
            
         
               (9)
            
            
               Id-deroga mhux ser ikollha impatt negattiv fuq ir-riżorzi proprji tal-Unjoni mill-VAT,
            
         ADOTTAT DIN ID-DEĊIŻJONI:
   Artikolu 1
   Permezz ta’ deroga mill-Artikolu 193 tad-Direttiva 2006/112/KE, il-Litwanja hija awtorizzata li tkompli taħtar il-persuna taxxabbli li għaliha jsiru l-provvisti segwenti ta’ oġġetti u servizzi, bħala l-persuna responsabbli għall-ħlas tal-VAT:
   
               (a)
            
            
               provvisti ta’ oġġetti u servizzi minn persuna taxxabli waqt li qiegħda taħt proċedura ta’ insolvenza jew proċedura ta’ ristrutturazzjoni li tkun suġġetta għal sorveljanza ġudizjarja;
            
         
               (b)
            
            
               provvisti ta’ njam.
            
         Artikolu 2
   Din id-Deċiżjoni għandha jkollha effett fil-jum tan-notifika tagħha.
   Hija għandha tapplika mill-1 ta’ Jannar 2010 sal-31 ta’ Diċembru 2012.
   Artikolu 3
   Din id-Deċiżjoni hija indirizzata lir-Repubblika tal-Litwanja.
   Artikolu 4
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.
   
      Magħmul fi Brussell, is-16 ta’ Frar 2010.
      
         
            Ghall-Kunsill
         
         
            Il-President
         
         E. SALGADO
      
   
   
      (1)  ĠU L 347, 11.12.2006, p. 1.
   
      (2)  ĠU L 150, 3.6.2006, p. 13.
   
      (3)  ĠU L 145, 13.6.1977, p. 1.